Gustave Loosé

De Peter August Loose, genannt "Gustave" oder "Gust" Loosé, gebuer de 26. September 1865 an der Stad LëtzebuergGebuertsakt Nr. 322 vun der Stad Lëtzebuerg vum 28. September 1865 op Familysearch.org a gestuerwen den 9. Mee 1930 zu StengefortDoudesannonce am Luxemburger Wort vum 10. Mee 1930, war e lëtzebuergesche Lokalpolitiker an Héichueweningenieur op der Stengeforter Schmelz.

 Liewen a Famill 
De Gustave Loosé war de Jong vum August Heinrich Engelhard Loose (* Abrëll 1830, Dörnten bäi Goslar), engem Brauer zu Lëtzebuerg, an der Susanna Dütsch (oder Ditsch) (* Mäerz 1830, Lëtzebuerg). Hie war dat zweet vu véier Kanner.

Den 11. Dezember 1894 huet hie sech an der Stad Lëtzebuerg mat der Anne Kaempff bestuet. Si kruten zwee Kanner, d'Marguerite (* 1895) an de Bernard (* 1897), allebéid gebuer an hirer Villa zu Stengefort.

De Gustave Loosé gouf den 12. Mee 1930 um Nikloskierfecht an der Stad Lëtzebuerg nieft sengem Schwoer, dem Schrëftsteller Mathias Esch (* 1882; † 14. November 1928) begruewen. Hie war Zeie vum Néiergang vun der Stengeforter Schmelz, huet awer net méi matkritt, wéi de leschten Héichuewen (III) am Abrëll 1931 ausgoung, an d'Schmelz fir zerguttst zougemaach gouf.

 Ausbildung 
De Gustave Loosé ass an der Stad Lëtzebuerg an d'Industrie- an Handelsschoul gaangen an huet dono vun 1884 um Polytechnikum zu Oochen (haut: RWTH Aachen ) studéiert. De 26. Februar 1889 huet hie seng Studien als metallurgeschen Ingenieur erfollegräich ofgeschloss.

 Aktivitéit 
Seng éischt Beruffserfarung huet hien op der Schmelz zu Däitsch-Oth ( Audun-le-Tiche, Frankräich) gemaach an den 1. Juni 1890 gouf hie Produktiounschef op der Stengeforter Schmelz (Directeur-gérant de la Société anonyme des hauts-fourneaux et aciéries de Steinfort ). Am Dezember 1919, wéi Felten & Guillaume vu Köln d'Schmelz schlussendlech verkaaft an der Société des mines de la Loire iwwerginn hat, gouf de Loosé Generaldirekter vun der Schmelz.

 Politesch Aktivitéit 
1896 gouf de Loosé Member vum Stengeforter Gemengerot a war bis den 31. Dezember 1924 kontinuéierlech Conseiller, Schäffen an och, vun 1913 bis 1918, Buergermeeschter. No 1924 gouf hie Member vun der Chambre de Commerce.

 Memberschaften 
De Gustave Loosé war Member an Éierepresident vun der Amicale des Anciens Élèves de l'Ecole Polytechnique d'Aix-la-Chapelle, vun der Alliance française (Sektioun Stengefort), vun der Fédération des industriels a vum Lëtzebuerger Ingenieursveräin.

 Gielercher 

Zu Grass, an der Gemeng Stengefort, gouf eng Strooss no him genannt.

 Literatur 
 Erny Drouet: „Schmelz“ Steinfort, Die Familie Collart, Steinfort 2013, Centre d’initiative et de gestion local Steinfort,ISBN 978-99959-0-007-6.

Kategorie:Gebuer 1865
Kategorie:Gestuerwen 1930
Kategorie:Officier vum Ordre de Léopold
Kategorie:Officier de l'ordre de la couronne de chêne
Kategorie:Buergermeeschtere vu Stengefort
Kategorie:Lëtzebuergesch Ingenieuren
Kategorie:Lëtzebuergesch Buergermeeschteren
Kategorie:Persounen, no deenen eng Struktur zu Lëtzebuerg genannt ass